N'ubwo muri Kamena 2016 aribwo ibi Apple yabisabye inganda za Oxconn Technology Group na Pegatron zombi zibarizwa muri Taiwan, hari ababihuza no kuba igihe Trump yiyamamazaga yaravuze ko azahagurukira ikibazo cy'abajyana mu bindi bihugu imirimo yagakwiye gukorwa n'Abanyamerika.
Muri Werurwe nibwo Trump yavuze ko muri Amerika hari abantu bazi ubwenge kandi bafite ubushobozi kandi ko azategeka Apple gutangira gukorera mudasobwa n'ibindi bikoresho imbere mu gihugu.
Ikinyamakuru Nikkei Asian Review kivuga ko Foxconn Technology Group isanzwe ifasha Apple guteranya ibikoresho byayo yemeye ubusabe bwayo, Pegatron yo yabyanze ivuga ko byahenda.
Izi sosiyete zishobora gukora telefoni zirenga miliyoni 200 za iPhone buri mwaka.
Terry Gou washinze Foxconn Technology Group yavuze ko nubwo bemeye ubwo busabe ndetse batangiye kubusuzuma hari impungenge ku buryo gukorera iPhone muri Amerika bizaba bihenze ku buryo ikiguzi gishobora kwikuba kabiri.
Mu butumwa yoherereje abakozi nyuma y'amatora, Umuyobozi Mukuru wa Apple, Tim Cook yabasabye gukomeza urugendo bunze ubumwe batitaye ku bakandida bari bashyigikiye.
Cook utarigeze agira na hamwe avuga izina Trump yasabye abakozi bose guhumurizanya igihe hari ucitse intege, kuko Apple ari nk'umuryango bahuriyemo.
Nubwo Trump avuga kugarura imirimo y'inganda muri Amerika, benshi mu bafite ubunararibonye bavuga ko ari ibintu bisa n'ibidashoboka kuko u Bushinwa bufite ubumenyi, n'abakozi benshi ugereranyije na Leta Zunze Ubumwe za Amerika.
Nyinshi mu nganda zo muri Amerika na Apple irimo usanga ibyo zikora biteranyirizwa mu Bushinwa.